Mm. koulutusta ja yleisötapahtumia koskevat opetus- ja kulttuuriministeriön ja Terveyden ja hyvinvoinninlaitoksen yhteiset, terveyturvallisuutta koskevat koronasuositukset eivät ole enää voimassa. Myös suositusten taustalla olevien tartuntatautilain väliaikaisten pykälien soveltaminen päättyy 30.6.2022. Hygieniatoimia ja tilojen käytön edellytyksiä koskevissa pykälissä säädettiin mm. velvollisuudesta järjestää käsienpesumahdollisuus ja riittävä väljyys.
Hyväksi havaittuja hygieniatoimia voi edelleen jatkaa. Sosiaali- ja terveysministeriö (STM) suosittelee ohjauskirjeessään (22.6.2022), että toiminnanharjoittajat huolehtivat edelleen tilojen ja pintojen puhdistamisesta sekä siitä, että asiakkailla ja osallistujilla on mahdollisuus käsien puhdistamiseen. Toiminnanharjoittajien olisi suositeltavaa huolehtia siitä, että asiakkailla on mahdollisuus saapua ja oleskella väljästi ja tartuntariski pidetään toiminnassa mahdollisimman pienenä.
STM kehottaa huomioimaan Terveyden ja hyvinvoinninlaitoksen (THL) ajantasaisen ohjeistuksen koronavirustartuntojen ehkäisystä. THL on antanut yleisiä hygieniaohjeistuksia infektioiden ehkäisyyn ja ilmanvaihtoon sekä Työterveyslaitos siivoukseen.
Lukuvuonna 2022–2023 varhaiskasvatus, esiopetus, perusopetus, lukiokoulutus, ammatillinen koulutus, korkeakoulutus, vapaa sivistystyö sekä taiteen perusopetus järjestetään normaaliolojen lainsäädännön mukaisesti. Tämä tarkoittaa sitä, että lukuvuosiksi 2020–2021 ja 2021–2022 koronavirustilanteen vuoksi säädetyt väliaikaiset lakimuutokset eivät ole enää voimassa.
Opetushallitus: Varautuminen koronatilanteen jatkumiseen kasvatuksessa ja koulutuksessa
THL: Infektioiden ehkäisy- ja torjuntaohjeita - Käsienpesu, yskiminen ja maski
THL: Ilmanvaihto-ohjeistus
STM: ohjauskirje määräaikaisten säännösten voimassaolon päättyessä (22.6.2022)